Diari Oficial de la Generalitat Valenciana


Sumari del DOGV 7778, del 10-05-2016 (2016/3202)

ORDRE 14/2016, de 5 de maig, de la Conselleria d'Educació, Investigació, Cultura i Esport, per la qual s'aproven les bases i es convoquen subvencions destinades a les federacions esportives per al desenvolupament del programa Esport a l'Escola.
----------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/05/05/14/dof/vci/html**

### Dades del document

Número de DOGV
:   7778

Data del DOGV
:   10-05-2016

Secció del DOGV
:   I. DISPOSICIONS GENERALS

Número del document
:   2016/3202


Data del document
:   05-05-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 14/2016, de 5 de maig, de la Conselleria d'Educació, Investigació, Cultura i Esport, per la qual s'aproven les bases i es convoquen subvencions destinades a les federacions esportives per al desenvolupament del programa Esport a l'Escola. [2016/3202]  
Preàmbul  
Article 1. Convocatòria  
Article 2. Bases  
Article 3. Compatibilitat de les ajudes amb la Unió Europea  
Disposicions finals  
Primera. Delegació  
Segona. Modificació import subvenció  
Tercera. Entrada en vigor  
Annex I. Convocatòria d'ajudes destinades a les federacions esportives per al desenvolupament del programa Esport a l'Escola  
Annex II. Bases per les quals es regula la convocatòria d'ajudes a les federacions esportives per al desenvolupament del programa Esport a l'Escola  
Annex III. Sol·licitud model normalitzat  
Annex IV. Model normalitzat propietat intel·lectual  
  
PREÀMBUL  
  
L'Estatut d'Autonomia de la Comunitat Valenciana disposa en l'article 49.1.28 que l'esport és competència exclusiva de la Generalitat.  
  
La Llei 2/2011, de 22 de març, de la Generalitat, de l'Esport i l'Activitat Física de la Comunitat Valenciana, estableix en l'article 3 com una línia general d'actuació de la Generalitat implantar i desenvolupar programes esportius en l'edat escolar en els centres docents, com a garantia i mitjà de la formació integral dels joves, i com una altra línia atendre preferentment el desenvolupament de programes i actuacions en col·laboració amb les federacions esportives.  
El Pla Integral per a l'Activitat Física i l'Esport estableix entre els seus objectius generals incrementar notablement el nostre nivell de pràctica esportiva i generalitzar l'esport en l'edat escolar. Així mateix figuren entre els seus objectius específics per a l'edat escolar: promoure la concepció de l'activitat física i l'esport com a element fonamental d'un estil de vida saludable.  
Des de la Generalitat ja es duen a terme diferents programes educatius i esportius per al foment de l'activitat física i l'esport, però atesa la seua transcendència en el desenvolupament personal i social dels escolars, en la millora de la salut pública i considerant la creixent preocupació per l'increment del sedentarisme, sobrepés i obesitat en els xiquets i xiquetes en edat escolar, la present ordre persegueix, entre altres objectius, la formació en hàbits saludables i educació en valors, fomentant la pràctica de l'activitat física i el coneixement de modalitats esportives.   
A fi de promocionar aquesta àrea esportiva de promoció de l'activitat física i l'esport en els centres educatius, la Conselleria d'Educació, Investigació, Cultura i Esport, a través de la Direcció General d'Esport, a la qual s'atribueixen les funcions de promocionar i organitzar l'esport en edat escolar, té la intenció d'instrumentar un règim d'ajudes que s'ajustarà als criteris de concurrència, publicitat i objectivitat en la seua concessió.  
Per això, fent ús de les facultats que em confereix l'article 28 de la Llei 5/1983, de 30 de desembre, del Consell, els articles 160 i 165 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, així com el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, havent obtingut els informes preceptius de necessitat i oportunitat, d'inici de tramitació, econòmic, d'aprovació conjunta de bases i convocatòria de les ajudes, sobre afectació del projecte normatiu a programes informàtics i d'impacte per raó de gènere; i atés que s'ha donat audiència a les persones interessades i conforme amb el Consell Jurídic Consultiu de la Comunitat Valenciana  
ORDENE  
  
Article 1. Convocatòria  
Es convoquen subvencions, en règim de concurrència competitiva, destinades a federacions esportives per al desenvolupament del programa Esport a l'Escola, que s'inclou en l'annex I.  
  
Article 2. Bases  
Aprovar les bases per les quals es regula aquesta convocatòria de subvencions a federacions esportives de la Comunitat Valenciana per al desenvolupament del programa Esport a l'Escola, que s'inclouen en l'annex II d'aquesta ordre.  
  
Article 3. Compatibilitat de les ajudes amb la Unió Europea  
Les ajudes convocades per aquesta convocatòria no necessiten notificació a la Comissió Europea per no reunir els requisits de l'article 107 del TFUE, segons disposa el Decret 147/2007, de 7 de setembre, del Consell, ja que no suposen cap avantatge econòmic atés que les entitats a què van dirigides les ajudes no exerceixen activitats econòmiques en què s'oferisquen al mercat béns o serveis, per la qual cosa no hi ha possibilitat de falsejament de la competència.  
  
  
DISPOSICIONS FINALS  
  
Primera. Delegació  
Es delega en la persona titular de la direcció general amb competència en matèria d'esport la facultat de convocar, concedir o denegar aquestes ajudes, i se l'autoritza a modificar els termes i terminis previstos en les bases quan concórreguen circumstàncies que ho aconsellen, així com a adoptar les mesures oportunes per al compliment i aplicació d'aquesta ordre i per a resoldre totes les incidències que es plantegen en la seua interpretació i execució. En relació amb l'ampliació dels terminis serà aplicable el que disposa la legislació de procediment administratiu comú.  
  
Segona. Modificació import subvenció  
L'import de la subvenció podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no disponibilitat que afecten els crèdits de la línia de subvenció que ho finança.  
Aquesta quantitat, així com l'aplicació i execució d'aquesta ordre, no suposen un increment de la despesa aprovat per la Llei de Pressupostos de la Generalitat per a l'exercici 2016.  
  
Tercera. Entrada en vigor  
Aquesta ordre entrarà en vigor l'endemà de la seua publicació en el Diari Oficial de la Comunitat Valenciana.  
  
València, 5 de maig de 2016  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
  
ANNEX I  
Convocatòria d'ajudes destinades a les federacions esportives per al desenvolupament del programa Esport a l'Escola  
  
Primera  
L'objecte d'Esport a l'Escola és fomentar la pràctica de l'activitat física i el coneixement i divulgació de modalitats esportives en l'àmbit escolar, a més de formar en hàbits saludables i educació en valors, i instrumentar un règim d'ajudes que s'ajustaran als criteris de concurrència, publicitat i objectivitat en la seua concessió.  
Per això la finalitat d'aquestes ajudes és sufragar les despeses ocasionades pel desenvolupament d'un programa d'Esport a l'Escola en centres educatius públics i privats concertats de la Comunitat d'acord amb els requisits especificats en les bases.  
  
Segona  
Per a l'estudi i valoració de les sol·licituds presentades es constituirà un comissió tècnica d'avaluació formada per cinc membres designats pel director general d'Esport, que emetrà els informes corresponents i la composició de la qual serà la següent:  
President: el subdirector general d'Esport.  
Vicepresident: el cap del Servei de Promoció de l'Esport i Activitat Física.  
Vocals:  
- El cap de Secció d'Extensió Esportiva.  
- Un tècnic en gestió de l'esport  
- La cap del Negociat d'Esport Escolar i Universitari, que actuarà com a secretària.  
En cas de vacant, absència o malaltia, els membres de la comissió podran ser substituïts per uns altres designats pels titulars entre persones de les seues respectives unitats.  
El règim jurídic de la comissió serà l'establit en la legislació de procediment administratiu comú.  
  
Tercera  
La concessió de les ajudes, per un import global màxim de 150.000 euros, anirà a càrrec de l'aplicació pressupostària 73.55.12.733.34, línia de subvenció S7890000, de la Llei de Pressupostos de la Generalitat per a l'exercici 2016.  
Aquests imports podran ser incrementats com a conseqüència d'una generació, una ampliació o una incorporació de crèdit que no requerirà una nova convocatòria, de conformitat amb el que preveu l'article 58, apartat 2, lletra a, punt quart del Reglament de la Llei General de Subvencions.  
  
Quarta  
Els terminis i forma de presentació, documents a aportar, criteris de valoració i mitjà de notificació són els que figuren en les bases per les quals es regula la convocatòria d'ajudes a les federacions esportives per al desenvolupament del programa Esport a l'Escola incloses en aquesta ordre.  
  
Cinquena  
Excepcionalment es podran justificar despeses realitzades en l'últim quadrimestre de 2015, per tractar-se d'un programa d'activitats realitzat en el període comprés entre l'1 de setembre de 2015 i el 31 d'agost de 2016, coincidint amb el curs escolar o temporada esportiva.  
  
  
Sisena  
De conformitat amb el que estableixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra aquesta convocatòria, que posa fi a la via administrativa, es pot interposar un recurs potestatiu de reposició o plantejar directament un recurs contenciós administratiu, en els terminis i davant dels òrgans que s'indiquen a continuació:  
  
a) El recurs potestatiu de reposició s'ha d'interposar davant del conseller d'Educació, Investigació, Cultura i Esport, en el termini d'un mes a comptar de l'endemà de la publicació d'aquesta ordre en el Diari Oficial de la Comunitat Valenciana.  
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana, en el termini de dos mesos a comptar de l'endemà de la publicació d'aquesta ordre en el Diari Oficial de la Comunitat Valenciana.  
  
  
ANNEX II  
Bases per les quals es regula la convocatòria de subvencions a les federacions esportives per al desenvolupament del programa Esport a l'Escola  
  
Primera. Beneficiaris  
1. Podran sol·licitar aquestes subvencions les federacions esportives que realitzen la seua activitat dins de l'àmbit competencial de la Generalitat, exclusivament per al desenvolupament del programa Esport a l'Escola, sempre que reunisquen els requisits que estableix aquesta ordre i l'article 13 de la Llei 38/2003, de 17 de novembre, General de Subvencions.   
2. Cada anualitat es convocaran les ajudes incloses en els Pressupostos de la Generalitat per a l'exercici corresponent, per la qual cosa no suposaran un increment de la despesa pressupostada. Les ajudes convocades es finançaran a càrrec de les aplicacions i programes pressupostaris que s'indiquen en les corresponents convocatòries.  
  
Segona. Objecte, aplicació i compatibilitat de les subvencions  
1. L'objecte de les ajudes és sufragar les despeses ocasionades pel desenvolupament d'un programa d'Esport a l'Escola en centres educatius públics i privats concertats de la Comunitat d'acord amb els requisits especificats en aquestes bases.  
2. Les subvencions per a sufragar les despeses ocasionades pel desenvolupament de l'esmentat programa d'Esport a l'Escola en centres educatius públics i privats concertats són compatibles amb qualsevol altra que per a la mateixa finalitat siguen convocades per qualsevol administració o entitat pública o privada, però en cap cas podran superar la quantia del cost de l'activitat subvencionada.  
  
Tercera. Definició i objectius del programa Esport a l'Escola  
1. L'objectiu fonamental d'Esport a l'Escola és fomentar la pràctica de l'activitat física i el coneixement i divulgació de modalitats esportives en l'àmbit escolar, a través d'unitats didàctiques amb sessions teoricopràctiques, desenvolupades durant l'horari de la classe d'educació física, a més de formar en hàbits saludables i educació en valors.  
  
2. Les modalitats esportives a subvencionar en una primera fase són: atletisme, handbol, bàdminton, beisbol, hoquei, judo, orientació, rugbi, voleibol, esports adaptats i pàdel. Es podran ampliar les modalitats en funció de la dotació pressupostària segons convocatòria anual.  
  
3. El programa Esport a l'Escola es desenvoluparà en els centres educatius promotors de l'activitat física i l'esport seleccionats per la Direcció General d'Esport, i va dirigit a alumnes que cursen 5é o 6é d'Educació Primària. També es pot ampliar a altres nivells educatius segons convocatòria anual.  
4. Cada unitat didàctica constarà de sis sessions a desenvolupar en cada centre educatiu, al qual es desplaçarà un tècnic esportiu titulat proposat per la federació per a impartir-les en estreta col·laboració i coordinació amb el professor d'educació física del centre, almenys en la primera sessió, s'haurà de preveure la participació d'un esportista d'elit de la modalitat esportiva corresponent.  
  
Quarta. Despeses subvencionables  
Les ajudes concedides es destinaran a sufragar únicament les despeses ocasionades pel programa Esport a l'Escola i per als conceptes següents:  
a) Honoraris dels tècnics esportius.  
b) Adquisició de material esportiu no inventariable i equipament esportiu, exclusivament per al programa Esport a l'Escola. L'equipament esportiu haurà de seguir les directrius d'uniformitat, logotips i imatge que establisca la Direcció General d'Esport.  
  
Cinquena. Sol·licituds i documentació  
1. Les sol·licituds es realitzaran per mitjà d'instància dirigida a la Conselleria d'Educació, Investigació, Cultura i Esport, segons el model que figura com a annex III d'aquesta ordre. La sol·licitud haurà de ser firmada per qui exercisca la representació legal de la federació esportiva.  
2. La instància s'acompanyarà d'una unitat didàctica amb la següent informació i documentació:  
a) Projecte esportiu:  
Justificació i objectius de la unitat didàctica.  
Sessions a desenvolupar detallades.  
Metodologia, seguiment i avaluació.  
Necessitats de material, instal·lacions  
Personal tècnic. Titulació acadèmica i/o esportiva.  
b) Pressupost detallat d'ingressos, despeses i recursos necessaris.  
3. Cessió de drets de propietat intel·lectual, segons el model que figura com a annex IV. Els autors de les unitats didàctiques es comprometen a cedir gratuïtament i per escrit a la Generalitat els drets de reproducció, distribució, comunicació pública (modificació d'obra incloent-hi les traduccions) per al seu exercici en l'àmbit territorial de l'Estat espanyol en els termes establits en el Reial Decret Legislatiu 1/1996, de 12 d'abril, pel qual s'aprova el Text Refós de la Llei de Propietat Intel·lectual, que regularitza, aclareix i harmonitza les disposicions legals vigents sobre la matèria (BOE 97, 22.04.1996), segons el model que es trobarà a disposició de les persones interessades.  
  
4. Model de domiciliació bancària en què conste la titularitat del compte bancari on es vulga rebre l'ajuda sol·licitada. No cal si s'ha presentat en una altra convocatòria; no obstant això, s'haurà d'indicar en quina i el número de compte.  
5. Documentació acreditativa de trobar-se al corrent de les seues obligacions tributàries davant de l'administració i davant de la Seguretat Social, per mitjà d'un certificat referit al moment de finalització del termini de presentació de sol·licituds, de conformitat amb l'article 22 del Reial Decret 887/2006, pel qual s'aprova el reglament de la Llei General de Subvencions.  
Per a fer l'acreditació el beneficiari podrà:  
- Autoritzar expressament la Direcció General d'Esport per a demanar davant dels òrgans competents les dades expressives d'estar al corrent en el compliment de les obligacions tributàries (estatals i autonòmiques) i davant de la Seguretat Social, omplint l'apartat corresponent de la sol·licitud.  
- En cas de no donar autorització, el sol·licitant haurà de presentar un certificat del compliment, excepte quan ja l'haja presentat, dins del mateix exercici econòmic, davant de la Direcció General d'Esport, en compliment d'aquesta o semblant convocatòria d'ajudes, sempre que s'indique expressament en quina convocatòria ha sigut presentat, i que el certificat estiga vigent en aquest moment.  
  
6. Declaració responsable de no incórrer en les prohibicions per a obtindre la condició de beneficiari assenyalades en l'article 13 de la Llei 38/2003, de 17 de novembre, General de Subvencions. Aquesta declaració va inclosa en la sol·licitud de subvenció. L'administració farà una comprovació posterior de les dades a què es refereixen, per mostreig o exhaustiva, o bé requerirà en un altre moment processal administratiu a les persones interessades que aporten efectivament aquests documents.  
  
7. A més de la informació i documentació assenyalada, l'òrgan instructor podrà demanar-ne qualsevol altra que considere necessària per al millor coneixement i comprensió de l'aplicació de l'ajuda.  
8. Les sol·licituds, junt amb la resta de la documentació requerida, es presentaran en el Registre General de la Conselleria d'Educació, Investigació, Cultura i Esport, Direcció General d'Esport (avinguda de Campanar, 32 de València), o en els registres de les direccions territorials d'Educació, Investigació, Cultura i Esport d'Alacant, Castelló i València o en les seues seccions d'Activitat Física i Esport d'Alacant (carrer Jaume Segarra, 4, 6, entresòl), Castelló de la Plana (avinguda del Mar, 23) i València (plaça de Viriat, s/n), o en qualsevol dels llocs a què es refereix la legislació de procediment administratiu comú.  
  
En cas d'enviament per correu certificat, la presentació de la documentació a l'oficina de correus corresponent s'ha de fer en sobre obert, a fi que en la capçalera del primer full de la documentació presentada es faça constar clarament el nom de l'oficina i la data, lloc i hora d'admissió. Quan la sol·licitud no es presente en cap dels registres dependents de la Conselleria d'Educació, Investigació, Cultura i Esport, es recomana remetre via fax, al número 309 196 167, o correu electrònic: promocion\_you@qeg.ir, una còpia de la sol·licitud presentada a la Direcció General d'Esport.  
  
  
Sisena. Termini de presentació i esmena  
1. El termini de presentació de sol·licituds, junt amb la resta de documentació requerida, serà de 30 dies naturals a comptar de l'endemà de la publicació en el Diari Oficial de la Comunitat Valenciana de la convocatòria. L'incompliment d'aquest termini determinarà automàticament l'exclusió.  
2. De conformitat amb el que disposa la legislació de procediment administratiu comú, quan la sol·licitud no reunisca els requisits exigits es requerirà a les persones interessades que ho esmenen en el termini de 10 dies, amb indicació que, si no ho fan, es considerarà que desisteixen de la seua petició prèvia resolució dictada a l'efecte.  
  
Setena. Procediment, tramitació i resolució  
1. El procediment s'iniciarà d'ofici, en règim de concurrència competitiva, per convocatòria pública mitjançant una resolució dictada pel titular de la direcció general amb competència en matèria d'esport, en la qual es farà menció expressa a aquesta ordre.  
2. L'òrgan encarregat de la instrucció i de l'ordenació del procediment serà el Servei de Promoció de l'Esport i Activitat Física, que d'ofici acordarà totes les actuacions necessàries per a la determinació, coneixement i comprovació de les dades en virtut de les quals s'ha de pronunciar la resolució.  
3. Per a l'estudi i avaluació de les sol·licituds presentades es constituirà una comissió tècnica d'avaluació formada, almenys, per cinc membres de la direcció general amb competència en matèria esportiva indicats en la corresponent convocatòria anual.  
4. La comissió tècnica d'avaluació ordenarà la llista de programes presentats en funció de la puntuació obtinguda i proposarà les ajudes econòmiques corresponents.  
Aquesta comissió, a través de l'òrgan instructor, elevarà al director general amb competència en esport la corresponent proposta d'ajudes.  
  
5. A la vista de la proposta de resolució formulada, el director general d'Esport resoldrà la concessió o denegació de les sol·licituds presentades en el termini màxim de sis mesos a comptar de l'endemà de la publicació de la convocatòria anual en el Diari Oficial de la Comunitat Valenciana. La Direcció General d'Esport notificarà a les persones interessades la resolució de concessió o denegació de les sol·licituds presentades dins del termini de sis mesos. No obstant això, transcorregut aquest termini sense que s'haja dictat la resolució expressa, les persones sol·licitants podran entendre desestimades les seues sol·licituds per silenci administratiu.  
  
Huitena. Criteris de valoració  
1. Una vegada constituïda, la comissió tècnica d'avaluació procedirà a l'estudi i valoració de les sol·licituds i comprovarà el compliment dels requisits establits en aquestes bases. Per a la concessió o denegació, si és el cas, de les ajudes corresponents, així com la seua quantificació econòmica, es valorarà la qualitat i viabilitat del programa fins una puntuació màxima de 100 punts, atenent els criteris següents:  
  
a) Justificació i objectius de la unitat didàctica i adequació a les característiques de la convocatòria, seguiment i avaluació d'aquesta, fins a un màxim de 20 punts.  
Es valorarà la concreció i claredat en la justificació i objectius del projecte i la inclusió de programes esportius coeducatius que fomenten, entre altres, actituds i valors que afavorisquen la igualtat de gènere, que potencien el joc net, l'educació en valors i els hàbits saludables.  
  
b) Sessions a desenvolupar detallades, metodologia, seguiment i avaluació, fins a un màxim de 20 punts.  
Es tindrà en compte la temporalització i objectius de les sessions així com l'escalfament, la part principal i la tornada a la calma. Per un altre costat es valorara la metodologia utilitzada així com el seguiment i avaluació.  
c) Necessitats de material, instal·lacions, fins a un màxim de 20 punts.  
Es valoraran les instal·lacions necessàries per a les realitzacions de les sessions. També es tindrà en compte l'aportació per part de les federacions del material específic necessari per a dur a terme la unitat didàctica.  
d) Personal tècnic. Titulació acadèmica i/o esportiva, fins a un màxim de 20 punts.  
Els punts s'atorgaran tenint en compte les titulacions dels tècnics esportius que imparteixen les sessions. Es tindrà en compte la titulació acadèmica així com l'esportiva de la seua especialitat partint d'una titulació mínima de Tècnic Superior en Animació d'Activitats Físiques i Esportives.  
e) Pressupost detallat d'ingressos, despeses i recursos necessaris. Nivell d'autofinançament. Capacitat de generar finançament amb fons propis o altres ajudes o recursos: fins a un màxim de 20 punts.  
A major autofinançament de les federacions esportives per a la posada en marxa de la unitat didàctica proposada, més puntuació els serà atorgada.  
2. S'assignaran mòduls de subvenció per ordre de puntuació a programes d'Esport a l'Escola de fins a un màxim de 12 modalitats esportives i amb el següent ordre de prelació:  
a) S'assignarà mòdul de subvenció, en primer lloc, a les sol·licituds de programes que desenvolupen algunes de les modalitats esportives més valorades pels professors d'educació física en les enquestes de projecte esportiu de centre realitzades, i que obtinguen una puntuació mínima de 50 punts.  
b) En segon lloc, en cas de no haver cobert amb els programes d'Esport a l'Escola previstos en el supòsit anterior, s'assignaran mòduls de subvenció a les sol·licituds de la resta de modalitats esportives valorades pels professors d'educació física en les enquestes de projecte esportiu de centre realitzades, i que obtinguen una puntuació mínima de 70 punts, per ordre de puntuació.  
3. L'assignació dels mòduls de subvenció serà:  
a) Mòdul de personal tècnic, per cada unitat didàctica, fins a un màxim de 200 euros. Estaran incloses totes les despeses que puguen ocasionar les quotes socials i fiscals dels treballadors per part de la federació. Corresponen a sis sessions en una classe o línia educativa, per a desenvolupament d'una modalitat esportiva. També es podran incloure tècnics per al seguiment i avaluació del programa.  
b) Mòdul de material esportiu fins a un màxim de 1000 euros. Correspon al material esportiu no inventariable específic necessari i imprescindible per a poder realitzar totes les unitats didàctiques que es concedisquen i l'equipament esportiu dels tècnics. El material quedarà en depòsit en la federació per al desenvolupament del programa.  
4. La comissió tècnica d'avaluació establirà una prelació entre les sol·licituds presentades per mitjà de la seua comparació atenent els criteris de valoració fixats, establirà la puntuació mínima en cada modalitat de subvenció en funció de la disponibilitat pressupostària, i adjudicarà només les que hagen obtingut més valoració fins a l'esgotament del crèdit pressupostari consignat a l'efecte. La màxima ajuda per programa d'Esport a l'Escola d'una modalitat esportiva s'estableix en 12.500 euros.  
5. Els imports màxims de subvenció es podran modificar en cada convocatòria anual en funció de la dotació pressupostària.  
  
Novena. Obligacions dels beneficiaris  
1. Les federacions esportives beneficiàries de les ajudes estan obligades a:  
a) Donar publicitat del finançament de la Direcció General d'Esport en les activitats i actuacions del programa Esport a l'Escola. D'acord amb el que disposa l'article 3.2 de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana, qualsevol persona jurídica privada que perceba, durant el període d'un any, ajudes o subvencions, de l'administració autonòmica o de qualsevol altra entitat enumerada en l'article 2 de l'esmentada Llei 2/2015, per import superior a 10.000 euros, haurà de donar-li l'adequada publicitat i que indique, almenys, la Generalitat com a entitat pública concedent, l'import rebut i el programa, activitat, inversió o actuació subvencionat. La difusió d'aquesta informació es realitzarà preferentment a través de les corresponents pàgines web. En el cas que no disposen de pàgina web on realitzar la publicitat, podran complir aquesta obligació a través del portal que pose a la seua disposició la Generalitat.  
b) Justificar davant de la Direcció General d'Esport el compliment dels requisits i condicions, així com la realització de l'activitat i el compliment de la finalitat que determinen la concessió o gaudi de l'ajuda.  
  
c) Sotmetre's a les actuacions de comprovació que puga efectuar la Direcció General d'Esport, així com qualssevol altres de comprovació i control financer que puguen realitzar els òrgans de control competents, tant nacionals com comunitaris, i aportar tota la informació que li siga requerida en l'exercici de les actuacions anteriors. A aquest efecte l'esmentada direcció general aprovarà un pla de control per a comprovar la realització de l'activitat, tal com estableix l'article 165.2.j de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
d) Comunicar a la Direcció General d'Esport l'obtenció d'altres ajudes, ingressos o recursos que financen les activitats subvencionades. Aquesta comunicació s'haurà d'efectuar tan prompte com es conega i, en tot cas, amb anterioritat a la justificació de l'aplicació donada als fons percebuts.  
e) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
f) Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions.  
g) Participar o assistir a actes o activitats esportives a sol·licitud de la Direcció General d'Esport en la forma que s'acorde, i procurant que no afecte el normal desenvolupament de les activitats pròpies.  
h) Fer constar expressament en totes les activitats, actes i material de difusió, publicitat i web la col·laboració de la Generalitat Valenciana i de la Direcció General d'Esport.  
i) Presentar declaració responsable de no incórrer en les prohibicions per a obtindre la condició de beneficiari assenyalades en l'article 13 de la Llei 38/2003, de 17 de novembre, General de Subvencions, en el cas d'haver transcorregut més de sis mesos des de l'emissió de la certificació a què es refereix la base cinquena apartat sis.  
2. Quedarà sense efecte la concessió de l'ajuda si no es realitza l'activitat que va motivar la seua concessió, si es deixen de reunir els requisits que es van exigir o si s'incompleixen, sense causa que ho justifique, les condicions establides en aquesta convocatòria.  
  
Deu. Modificació de la resolució de concessió  
1. L'import de l'ajuda concedida en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
2. Tota alteració en les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de concessió a través dels procediments administratius de reintegrament, lesivitat o revisió d'ofici.  
  
3. En el cas que s'augmente la dotació pressupostària d'aquesta línia, l'augment es distribuirà entre els sol·licitants sense obrir un nou termini de sol·licituds, en aplicació dels criteris establits en aquestes bases.  
4. Podrà ser motiu de minoració de la subvenció no haver justificat la totalitat de les despeses.  
  
Onze. Comprovació de valors  
1. En cap cas el cost d'adquisició de les despeses subvencionables podran ser superiors al valor de mercat.  
2. L'òrgan encarregat de la instrucció i de l'ordenació del procediment podrà comprovar el valor de mercat de les despeses subvencionades utilitzant un o més dels mitjans següents:  
a) Preus mitjans del mercat.  
b) Cotitzacions en mercats nacionals i estrangers.  
c) Estimació per referència als valors que figuren en els registres oficials de caràcter fiscal.  
d) Dictamen de pèrits de l'administració.  
e) Qualssevol altres mitjans de prova admesos en dret.  
f) Taxació pericial contradictòria.  
3. El valor comprovat per l'administració servirà de base per al càlcul de la subvenció i es notificarà, degudament motivat i amb expressió dels mitjans i criteris usats, junt amb la resolució que continga la concessió o liquidació de la subvenció.  
4. El beneficiari podrà promoure la taxació pericial contradictòria en els termes establits en l'article 33 de la Llei 38/2003, de 17 de desembre.  
  
Dotze. Procediment de pagament, forma i termini de justificació  
1. El lliurament de les ajudes es produirà, prèvia justificació documental de les despeses corresponents a la realització de l'activitat, d'una sola vegada, a la finalització de l'activitat subvencionada prèvia justificació del total, o en parts prèvia justificació d'un mínim del 50 % de l'ajuda concedida.  
2. Així mateix, per al cobrament de l'ajuda, els beneficiaris hauran de presentar un compte justificatiu amb la documentació següent:  
a) Memòria d'actuació justificativa del compliment de les activitats detallades en la unitat didàctica, amb indicació de:  
- Justificació i objectius de la unitat didàctica.  
- Sessions a desenvolupar detallades.  
- Metodologia, seguiment i avaluació.  
- Necessitats de material, instal·lacions  
- Personal tècnic. Titulació acadèmica i/o esportiva.  
b) Memòria econòmica justificativa: liquidació detallada d'ingressos i despeses amb una relació classificada de tots els ingressos i despeses ocasionades per la realització de totes les activitats incloses en programa Esport a l'Escola, amb indicació del creditor, concepte, import i data d'emissió.  
3. Si l'activitat es finança, a més de l'ajuda, amb fons propis o altres ajudes o recursos, s'haurà d'acreditar en el justificant l'import, procedència i aplicació dels fons a l'activitat subvencionada.  
  
4. Queden exclosos de la possibilitat de justificació amb fons procedents de l'ajuda de la direcció general amb competència en matèria d'esport, les despeses ocasionades per obres o adquisició d'immobilitzat.  
5. El termini de justificació finalitzarà el 30 de setembre de l'any en què finalitze el curs acadèmic llevat que la convocatòria anual establisca altres terminis, sense perjuí del que disposa l'article 70 del Reial Decret 887/2006, de 21 de juliol, pel qual s'aprova el Reglament de la Llei 38/2003, General de Subvencions.  
  
Tretze. Reintegrament i/o revocació de les ajudes  
1. Procedirà el reintegrament de les quantitats percebudes i l'exigència de l'interés de demora des del moment del pagament de l'ajuda o, si és el cas, la revocació de l'ajuda, en els casos següents:  
a) Incompliment de l'obligació de justificació.  
b) Obtenció de l'ajuda sense reunir les condicions requerides per a això.  
c) Incompliment de la finalitat per a la qual l'ajuda va ser concedida.  
d) Incompliment de les condicions imposades als beneficiaris amb motiu de la concessió de l'ajuda.  
e) Igualment, en el supòsit previst en la base 10.1, quan l'ajuda principal siga de la Generalitat, procedirà el reintegrament de l'excés obtingut sobre el cost de l'activitat exercida.  
f) Tots aquells casos que s'estableixen en el capítol I del títol II de la Llei 38/2003, de 17 de novembre, General de Subvencions, i els establits en l'article 172 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
  
2. Els supòsits de reintegrament s'estableixen sense perjuí dels casos en què procedisca incoar un expedient sancionador d'acord amb el que estableixen els articles 52 i següents de la Llei General de Subvencions.  
  
Catorze. Legislació aplicable  
En tot allò que no preveu aquesta ordre, els beneficiaris se sotmetran al que estableix la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, a la Llei de Pressupostos de la Generalitat per a l'exercici de què es tracte, a la Llei 38/2003, de 17 de novembre, General de Subvencions, així com al Reial Decret 887/2006, de 21 de juliol, pel qual s'aprova el Reglament de la Llei General de Subvencions.  
  
Quinze. Règim d'infraccions i sancions  
El règim sancionador en la matèria regulada en aquesta ordre serà l'establit en el títol IV de la 38/2003, de 17 de novembre, General de Subvencions i en els articles 173 a 177 del capítol IV de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions


Còpia Permalink ELI